Karen Ellemann (V), 2010-01-27:
At lave et permanent beredskab er jeg da på ingen måde afvisende over for.
Jeg synes faktisk også, at vi netop med hjemløsestrategien har sat meget, meget målrettet ind på netop at nedbringe antallet af gadesovere, som det eksplicit handler om.
Så kan man spørge, om man yderligere skal undersøge, hvor mange der er, hvor stort behovet er, og om det kun er vejrafhængigt.
For jeg kan godt være nervøs for, at det her kun bliver italesat på grund af en vejrsituation, og den er jeg bange for at vi kun falder i.
Dermed være ikke sagt, at man ikke skal gøre noget netop nu på grund af vejrsituationen, og det er også derfor, at jeg fuldstændig klokkeklart melder ud, at der simpelt hen ikke er nogen mennesker, der skal dø på gaden på grund af frost, fordi de simpelt hen ikke kan finde et egnet sted at bo.
Det var det, der var hele begrundelsen for at melde ud om denne nødovernatningspulje.
Men som også nævnt i min besvarelse til hr. Martin Henriksen før synes jeg da, det er oplagt, at det er noget, vi ser på, når vi sidder i satspuljeforhandlingerne til efteråret, altså om vi netop skal sikre en varig drift af nødherberger, måske særlig målrettet vinterhalvåret, hvad ved jeg.
Men det, der er vigtigt, er i hvert fald, at vi bliver ved med at holde øje med, hvor mange mennesker det her drejer sig om.
I forbindelse med den hjemløsetælling, som jeg nævnte i min foregående besvarelse, og som blev foretaget i uge 6 i 2009, blev det registreret, at 5 pct. af de ca. 5.000 hjemløse i tællingen havde hjemme i EU-lande eller øvrige lande i Europa, det vil sige ca. 250 personer.
Tallet omfatter derfor også hjemløse fra andre EU-lande end de østeuropæiske lande og også hjemløse fra østeuropæiske lande uden for EU, så dermed står vi jo ikke på bar bund i forhold til viden på området.
Men jeg vil også medgive, at der af naturlige årsager, kan man sige, er tale om en vis form for usikkerhed om antallet og årsagerne, fordi de østeuropæiske hjemløse selvsagt har meget mindre kontakt til myndighederne og til de sociale tilbud, end danske hjemløse har, og derfor må antallet på de 250 personer sandsynligvis betragtes som et minimumstal.
Omfanget af østeuropæiske hjemløse vurderes af fagpersoner på området til at ligge på et sted mellem 250 og 700 personer i hele landet, og tallet kan være svingende over tid.
Det, der for mig er afgørende, er, at ingen uanset antallet skal være henvist til at overnatte det i fri i vinterkulden.
Det var, som jeg også sagde i min tidligere besvarelse, netop begrundelsen for at oprette den pulje, som helt eksplicit hedder »Overnatningspladser til hjemløse i vintermånederne«.
Det er jo netop en pulje, hvor både frivillige og private altså kan søge om tilskud til overnatningspladser til hjemløse.
Det er rigtigt, at reglerne foreskriver, at hjemløse migrantarbejdere uden lovligt ophold i Danmark ikke er omfattet af tilbuddene i serviceloven, f.eks. forsorgshjem og herberger.
Men jeg synes også, det er vigtigt at påpege, at der derimod ikke er nogen regler om, at migrantarbejdere ikke må anvende private og frivillige overnatningstilbud, og det gælder altså også, selv om tilbuddene i dette tilfælde jo får offentlig støtte.
Jeg vil derfor også gerne pointere, at den nye nødovernatningspulje ikke ændrer ved regeringens politik om, at mennesker, som ikke har lovligt ophold her i landet, skal hjemsendes.
Det er korrekt, for i forbindelse med også vejrsituationen valgte jeg for lidt over 14 dage siden simpelt hen at etablere en nødovernatningspulje, netop med det formål, at de private organisationer kan søge midler, dels til at få drevet de overnatningssteder, de har, dels til de konkrete ting, soveposer, liggeunderlag, mad osv.
Om en sådan pulje kan gøres permanent, vil jeg hverken be- eller afkræfte lige i dette øjeblik.
Jeg kan sagtens forestille mig, at der kunne være opbakning blandt satspuljepartierne, når vi mødes til efteråret og skal forhandle hele satspuljeaftalen på plads, at man måske får talt om, hvordan vi forbereder os, hvordan vi sikrer, at vi er klar.
Men i forbindelse med den her nødovernatningsmulighed var det et rendyrket initiativ fra min side, fra Socialministeriets side.
Det var simpelt hen noget, jeg iværksatte, fordi vi lige nu og her står med et kapacitetsproblem.
Der var behov for at få udvidet kapaciteten, og det var derfor, at puljen blev etableret.